Diari Oficial de la Generalitat Valenciana


Sumari del DOGV 8168, del 13-11-2017 (2017/10823)

RESOLUCIÓ de 8 de novembre de 2017, del director general d'Agricultura, Ramaderia i Pesca, per la qual s'estableixen els criteris de baremació de les sol·licituds d'ajuda a la instal·lació de joves agricultors corresponents a la convocatòria de l'exercici 2017 d'aquestes ajudes a l'empara de l'Ordre 7/2015.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8168

Data del DOGV
:   13-11-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/10758


Data del document
:   08-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ajuda pública

RESOLUCIÓ de 8 de novembre de 2017, del director general d'Agricultura, Ramaderia i Pesca, per la qual s'estableixen els criteris de baremació de les sol·licituds d'ajuda a la instal·lació de joves agricultors corresponents a la convocatòria de l'exercici 2017 d'aquestes ajudes a l'empara de l'Ordre 7/2015. [2017/10056]  
Per mitjà de l'Ordre 7/2015, d'1 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, es van aprovar les bases reguladores de les subvencions en matèria d'instal·lació de joves agricultors, en el marc del Programa de desenvolupament rural de la Comunitat Valenciana 2014-2020.  
D'aquesta manera, en l'article 8 de l'Ordre 7/2015 s'estableix que les ajudes es tramitaran en règim de concurrència competitiva i que tots els expedients seran puntuats seguint els criteris establits en l'apartat 3 de l'article esmentat, i s'ordenaran de major a menor puntuació i constituiran l'ordre de prioritats per a la seua aprovació.  
Així mateix, en la disposició final primera de la dita ordre es faculta el titular de la direcció general competent perquè dicte les disposicions d'aplicació de l'ordre esmentada que siguen necessàries, en particular per a dictar les directrius d'orientació sectorial i productives previstes en l'article 8, apartat 3, lletra j, i que, per tant, donen lloc a l'assignació de 10 punts addicionals a les sol·licituds que complisquen les dites directrius.  
Per tant, d'acord amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i considerant la conveniència de potenciar la instal·lació de joves que desitgen arribar a ser titulars d'una explotació agrària amb el suport d'aquestes ajudes, afavorir el desenvolupament de zones desfavorides i la implantació d'explotacions amb baix consum d'aigua, s'estableix que en la convocatòria d'aquestes ajudes corresponent al present exercici 2017, a les sol·licituds que prevegen la instal·lació de joves com a titulars d'explotacions que dediquen, almenys, 1 UTA a la producció de carn de boví, oví o caprí en règim extensiu o semiextensiu, és a dir, explotacions amb almenys 60 vaques alletants o 450 mares d'ovelles o cabres, els corresponen els 10 punts establits en l'article 8, apartat 3, lletra j, de l'Ordre 7/2015.  
  
Així mateix, en l'article 8 de la mateixa Ordre 7/2015 s'estableix l'assignació de puntuació addicional a aquelles sol·licituds que incloguen actuacions que tinguen un objectiu mediambiental, d'estalvi energètic o lluita contra el canvi climàtic. Per a poder acollir-se a aquest criteri de baremació s'estableix que les sol·licituds han d'incloure almenys tres actuacions destinades a la utilització d'aigua i energia de manera eficient, la reducció d'emissions de gasos d'efecte d'hivernacle i la retenció del CO2 o la valorització de residus de l'explotació, entre les referides a continuació:  
a) Explotacions que prevegen la reutilització d'aigua després de la seua depuració.  
b) Explotacions agrícoles de secà en un 90 % de la seua capacitat productiva (UTA).  
c) Explotacions que utilitzen energia renovables obtingudes o que provinguen de la mateixa explotació.  
d) Explotacions en què s'utilitza la sembra directa i la coberta verda en superfícies dedicades a cultius permanents, en almenys un 50 % de la superfície cultivada.  
e) Explotacions dedicades a la producció ecològica o producció integrada, almenys en un 50 % de la capacitat productiva de l'explotació, degudament certificada.  
f) Explotacions que prevegen la trituració de restes de poda i la seua incorporació al sòl com a matèria orgànica en, almenys, el 25 % de la superfície cultivada, evitant la crema de restes vegetals agrícoles.  
g) Explotacions de ramaderia extensiva.  
h) Aprofitament energètic del biogàs produït per digestió anaeròbia de residus biodegradables.  
i) Explotacions que disposen de 0,5 UTA dedicades a l'apicultura (200 ruscos) després de l'execució del pla empresarial.  
  
València, 8 de novembre de 2017.- El director general d'Agricultura, Ramaderia i Pesca: Rogelio Llanes Ribas.